29/3/2020

אבן דרך נוספת לשותפות רא"מ:

**‏ ענקית האנרגיה האירופית Enefit תספק שירותי תכנון הנדסי למתקן ייחודי בישראל להשבת אנרגיה מפסולת פלסטיק**

הטכנולוגיה של Enefit תאפשר לשותפות רא"מ הפקת אנרגיה תוך טיפול בפסולת פלסטיק בהיקף של כ- 200 אלף טון בשנה

המתקן של רא"מ, המתוכנן לקום במישור רותם, צפוי לחסוך למדינת ישראל קרוב למיליארד שקל בשנים הראשונות לפעילותו

**שותפות רותם אנרגיה מחצבים (רא"מ)**,הפועלת להקמת מתקן להשבת אנרגיה תוך הפקת נפט וחשמל מפסולת פלסטיק באמצעות פצלי שמן, מדווחת היום כי ענקית האנרגיות המתחדשות האירופית Enefit העוסקת בייצור אנרגיה מפסולת, פצלי שמן ורוח תספק לשותפות רא"מ שירותי תכנון הנדסי למתקן ייחודי להשבת אנרגיה מפסולת פלסטיק.

במסגרת ההסכם תקבל רא"מ מחברת Enefit שירותי תכנון הנדסי למתקן ההפקה המתוכנן Enefit-280. החתימה על הסכם התכנון מהווה השגת אבן דרך חשובה בעבור רא"מ ותאפשר לשותפות להתקדם בפרויקט אל מול קבלני EPC באשר לרכיבי הטכנולוגיה אשר יותקנו במפעל. הסכם התכנון הינו בנוסף להסכם הרישיון שנחתם בדצמבר אשתקד.

מתקן Enefit 280 המתוכנן הינו המתקן הראשון מסוגו בישראל הצפוי לטפל בכ- 200 אלף טון פסולת פלסטיק המהווים כ-20% מפסולת הפלסטיק בישראל, באמצעות הליך הנקרא פירוליזה – פירוק החומר האורגני בחום גבוה ללא חמצן וללא בעירה.

מדו"ח כלכלי-סביבתי שערך גדי רוזנטל מנהל חברת 'כיוון' המתמחה בעבודות מחקר בתחום כלכלת הסביבה, עולה כי המתקן ששותפות רא"מ מתכננת להקים צפוי לחסוך למדינת ישראל קרוב למיליארד ש"ח עד כניסתה לתוקף של תוכנית המשרד להגנת הסביבה בשנת 2030. בדו"ח מוצג חיסכון שנתי שינבע מהשימוש במתקנה של רא"מ לטיפול בפסולת פלסטיק בשני תרחישים: חיסכון של כ-143 מיליון שקל בשנה בהשוואה לחלופה של הטמנה וחיסכון של כ-124 מיליון ש"ח בשנה בהשוואה לחלופה של שריפת הפסולת. כמו כן מהדו"ח עולה כי מתקנה של רא"מ יאפשר צמצום של כ- 202 אלף טון בפליטות גזי החממה בישראל בהשוואה לפתרון שריפת הפסולת.

בכל תרחיש, מתקן רא"מ יפחית באופן משמעותי את תופעת השריפות הפיראטיות של הפסולת, אשר עפ"י דוח הפליטות של המשרד להגנת הסביבה אחראיים לפליטות של כ- 60% מהחומרים המסרטנים באוויר.

**ג'אק סבג מנכ"ל רא"מ** אמר: "אנו שמחים לדווח על עמידה באבן דרך משמעותית וחתימה על הסכם תכנון הנדסי עם ענקית האנרגיה האירופית Enefit. הידע והניסיון הרב של Enefit יאפשרו לנו לקדם את הפרויקט במהירות ובהצלחה, בדומה לפרויקטים דומים באירופה, ולייצר למדינת ישראל מענה ירוק וכלכלי לפסולת הפלסטיק. ההסכם יאפשר לנו להתקדם בהקמת מתקן השבת האנרגיה בהתאם לתוכנית שלנו ולפעול אל מול קבלני EPC והמשרדים הממשלתיים בכדי להפוך חזון למציאות".

**אודות רותם אנרגיה מחצבים (רא"מ):**

שותפות רותם אנרגיה מחצבים (רא"מ) פועלת לשילוב פסולת פלסטיק בהליך הפקת אנרגיה חדשני. במסגרת הליך פירוליזה מתרחש חימום של פצלי שמן ופסולת פלסטיק ובסופו מופקת אנרגיה (נפט וחשמל). הליך כריית פצלי השמן, אשר ישמשו כזרם מוצקים נשא חום בתהליך פירוליזה במתקנה המתוכנן של רא"מ, הינו הליך של כרייה פתוחה בדומה לכל מחצבה רגילה ואינו כולל סידוק הידראולי, חימום תת הקרקע או קידוחי הפקה. כמו כן, הליך הכרייה של רא"מ ישתלב עם כריית פוספטים ביטומניים הנמצאים מתחת לשכבות הפצלים, אשר מתבצע כיום במישור רותם ורא"מ תהווה פתרון סביבתי לפצלי השמן הכרויים אשר כיום נותרים כפסולת כרייה בשטח. שותפות רא"מ נסחרת בבורסה בתל אביב והשלימה בהצלחה הנפקה ראשונה לציבור (IPO) בנובמבר 2018.